CELEX: 32008D0626(01)
Language: ro
Date: 2008-04-30 00:00:00
Title: 2008/626/CE: Decizia Comisiei din 30 aprilie 2008 Ajutorul de stat C 40/06 (ex NN 96/05) Sisteme de asistență sub formă de împrumuturi puse în aplicare de Regatul Unit [notificată cu numărul C(2008) 1612] (Text cu relevanță pentru SEE)

31.7.2008   
            
            
               RO
            
            
               Jurnalul Oficial al Uniunii Europene
            
            
               L 202/62
            
         
      DECIZIA COMISIEI
   
   din 30 aprilie 2008
   Ajutorul de stat C 40/06 (ex NN 96/05)
   Sisteme de asistență sub formă de împrumuturi puse în aplicare de Regatul Unit
   [notificată cu numărul C(2008) 1612]
   (Numai textul în limba engleză este autentic)
   (Text cu relevanță pentru SEE)
   (2008/626/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene, în special articolul 88 alineatul (2) primul paragraf,
   având în vedere Acordul privind Spațiul Economic European, în special articolul 62 alineatul (1) litera (a),
   având în vedere Regulamentul (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE (1), în special articolul 7 alineatele (2) și (3),
   după ce a invitat părțile interesate să își prezinte observațiile în conformitate cu dispozițiile menționate mai sus (2),
   întrucât:
   I.   PROCEDURĂ
   
               (1)
            
            
               Prin scrisoarea din 15 iunie 2004, Comisia a fost informată de către un cetățean al Regatului Unit cu privire la ajutorul acordat de către Shetland Islands Council, autoritatea publică din Insulele Shetlands din Regatul Unit, sectorului pescuitului, susceptibil de a face obiectul unui ajutor de stat ilegal. Prin scrisorile din 24 august 2004, 4 februarie 2005, 11 mai 2005 și 16 decembrie 2005, Comisia a solicitat Regatului Unit să furnizeze informații cu privire la acest ajutor. Prin scrisorile din 10 decembrie 2004, 6 aprilie 2005, 8 septembrie 2005 și 31 ianuarie 2006, Regatul Unit a furnizat Comisiei informații suplimentare.
            
         
               (2)
            
            
               Prin scrisoarea din 13 septembrie 2006, Comisia a notificat Regatului Unit decizia sa de a iniția procedura prevăzută la articolul 88 alineatul (2) din Tratatul CE în ceea ce privește ajutorul de stat. Regatul Unit a furnizat observațiile sale cu privire la ajutorul respectiv prin scrisoarea din 16 octombrie 2006. Ca urmare a solicitărilor Comisiei din 31 ianuarie 2007 și 5 februarie 2008, au fost furnizate informații suplimentare prin scrisorile din 4 septembrie 2007 și 27 februarie 2008.
            
         
               (3)
            
            
               Decizia Comisiei de a iniția procedura a fost publicată în Jurnalul Oficial al Uniunii Europene la 30 noiembrie 2006 (3). Comisia a invitat părțile interesate să își prezinte observațiile privind ajutorul. Comisia nu a primit nicio observație de la părțile interesate.
            
         II.   DESCRIERE DETALIATĂ
   
               (4)
            
            
               Shetland Islands Council a efectuat plăți către sectorul pescuitului în cadrul a două măsuri generale de ajutor, numite „Aid to the Fish Catching and Processing Industry” (Ajutor acordat industriei de pescuit și de prelucrare) și „Aid to the Fish Farming Industry” (Ajutor acordat industriei pisciculturii), care au constat, de fapt, în mai multe tipuri diferite de sisteme de ajutoare. Printre aceste sisteme s-au numărat așa-numitele sisteme de ajutor sub formă de împrumuturi („sistemul”).
            
         
               (5)
            
            
               Ajutorul a fost alocat crescătoriilor de somon, sub forma unui împrumut acordat prin Asociația piscicultorilor și a procesatorilor de pește.
            
         
               (6)
            
            
               Sistemul de ajutor sub formă de împrumut acordat crescătoriilor de somon a fost stabilit în 2000 în scopul furnizării de împrumuturi de capital circulant crescătoriilor individuale de somon pentru creșterea peștelui până la o dimensiune adecvată consumului. Împrumuturile acordate în conformitate cu acest sistem variază de la 87 000 GBP la 250 000 GBP, aceste sume reprezentând un maximum de 75 % din costurile de achiziționare de puiet de somon. Valoarea totală a împrumuturilor acordate este de 3 477 130 GBP.
            
         
               (7)
            
            
               Împrumuturile au fost acordate companiilor care și-au putut demonstra viabilitatea prin crearea unui plan acceptabil de afaceri și a unor proiecții financiare pentru o perioadă care să acopere cel puțin trei ani. Împrumuturile au fost supuse unor rate ale dobânzii corespunzând, în general, ratei de bază aplicabile în UK, plus 2 %. În vederea garantării împrumutului, acesta a fost acordat cu condiția ca creditorul să-și asume „dreptul de proprietate” asupra puietului de somon, garantând astfel împrumutul în baza valorii de vânzare a peștelui adult.
            
         
               (8)
            
            
               Conform sistemului de împrumuturi pentru prelucrarea peștelui, în perioada 1996-2002 au fost acordate cinci împrumuturi. Valoarea împrumuturilor a variat de la 73 000 GBP la 200 000 GBP, cu un total de 698 300 GBP. Împrumuturile au fost acordate companiilor care, pe perioada împrumutului, s-au angajat să furnizeze conturi auditate de experți, să lucreze la standardele naționale și comunitare relevante privind igiena, sănătatea și siguranța și să fie membri ai Asociației procesatorilor de pește din Shetland.
            
         
               (9)
            
            
               Comisia a considerat că nu se poate stabili din informațiile de care dispune dacă împrumuturile prevăzute de sistemele în cauză au fost acordate în condiții acceptabile pentru creditorii privați obișnuiți de pe piață. Deoarece împrumuturile par să fi fost acordate în circumstanțe mai favorabile sau cu condiții mai favorabile decât ar fi acceptabil pentru un creditor privat obișnuit, rezultă că beneficiarilor li s-a acordat un beneficiu pe care nu l-ar fi primit în circumstanțe economice normale. În plus, având în vedere că întreprinderile în cauză au fost considerate ca fiind în concurență directă cu alte întreprinderi din sectorul pescuitului, a rezultat faptul că împrumuturile au constituit ajutor de stat în sensul articolului 87 din Tratatul CE.
            
         
               (10)
            
            
               În ceea ce privește compatibilitatea împrumuturilor, sub formă de ajutor de stat, cu Orientările privind examinarea ajutorului de stat acordat pisciculturii și acvaculturii aplicabile la momentul acordării creditului, Comisia a avut îndoieli cu privire la faptul că împrumuturile ar putea fi considerate împrumuturi comerciale și le-a considerat, prin urmare, ajutor de stat. Mai mult, în ceea ce privește compatibilitatea împrumuturilor cu piața comună, Comisia a pus la îndoială faptul că, în baza informațiilor disponibile, acestea pot fi considerate conforme cu condițiile prevăzute în Orientările pentru examinarea ajutorului de stat acordat pisciculturii și acvaculturii, aplicabile la momentul acordării ajutorului.
            
         III.   OBSERVAȚII DIN PARTEA REGATULUI UNIT
   
               (11)
            
            
               În scrisorile din 16 octombrie 2006, 4 septembrie 2007 și 27 februarie 2008, Regatul Unit a furnizat informații suplimentare cu privire la împrumuturile acordate în cadrul acestor sisteme.
            
         
               (12)
            
            
               Regatul Unit a afirmat că împrumuturile au fost acordate în circumstanțe acceptabile pentru un creditor privat obișnuit și că, prin urmare, împrumuturile nu au constituit ajutor de stat în sensul articolului 87 alineatul (1) din tratat.
            
         
               (13)
            
            
               În acest sens, Regatul Unit a furnizat o descriere a politicii ratei dobânzii aplicate la acordarea împrumuturilor. Ratele dobânzii au fost stabilite prin referire la obținerea unei rentabilități a capitalului compatibilă cu rata de bază în CE (UK) și în urma evaluării riscurilor. A rezultat o politică a ratei dobânzii care indica rata dobânzii comparativ cu rata de bază în UK majorată cu 2 % pentru împrumuturile cu risc scăzut, rata de bază în UK majorată cu 3 % pentru împrumuturile cu risc mediu și rata de bază în UK majorată cu 4 % pentru împrumuturile cu risc ridicat. Regatul Unit a considerat că această politică este conformă cu principiul investitorului într-o economie de piață.
            
         
               (14)
            
            
               În ceea ce privește împrumuturile acordate crescătorilor de somon în cadrul ajutorului sub formă de împrumut pentru crescătoriile de somon, în perioada septembrie 2000-ianuarie 2003 au fost acordate 15 împrumuturi. Condițiile și ratele dobânzilor au variat după cum urmează:
               
                           Beneficiar
                        
                        
                           Data
                        
                        
                           Valoarea împrumutului (GBP)
                        
                        
                           Credit ca % din total proiect
                        
                        
                           Perioada creditului
                        
                        
                           Rata dobânzii în %
                        
                     
                           Johnson Seawell Ltd
                        
                        
                           6.2000
                        
                        
                           250 000
                        
                        
                           24
                        
                        
                           20 luni
                        
                        
                           8,0
                        
                     
                           North Atlantic Salmon Ltd
                        
                        
                           6.2000
                        
                        
                           211 500
                        
                        
                           71,8
                        
                        
                           2 ani
                        
                        
                           8,0
                        
                     
                           Hoove Salmon Ltd
                        
                        
                           6.2000
                        
                        
                           87 000
                        
                        
                           51,1
                        
                        
                           21 luni
                        
                        
                           8,0
                        
                     
                           Dury Salmon Ltd
                        
                        
                           6.2000
                        
                        
                           250 000
                        
                        
                           64,3
                        
                        
                           2 ani
                        
                        
                           8,0
                        
                     
                           Hoganess Salmon Ltd
                        
                        
                           9.2000
                        
                        
                           213 000
                        
                        
                           72
                        
                        
                           2 ani
                        
                        
                           8,0
                        
                     
                           North Isles Seafood Ltd
                        
                        
                           8.2000
                        
                        
                           250 000
                        
                        
                           74,7
                        
                        
                           2 ani
                        
                        
                           8,0
                        
                     
                           Bressay Salmon Ltd
                        
                        
                           6.2000
                        
                        
                           156 300
                        
                        
                           74,9
                        
                        
                           2 ani
                        
                        
                           8,0
                        
                     
                           Wester Sound Salmon Ltd
                        
                        
                           10.2000
                        
                        
                           250 000
                        
                        
                           56,8
                        
                        
                           2 ani
                        
                        
                           8,0
                        
                     
                           Scord Salmon (Shetland) Ltd
                        
                        
                           2.2001
                        
                        
                           107 100
                        
                        
                           72,6
                        
                        
                           2 ani
                        
                        
                           7,5
                        
                     
                           Hoove Salmon Ltd
                        
                        
                           7.2001
                        
                        
                           226 481
                        
                        
                           73,2
                        
                        
                           2 ani
                        
                        
                           7,5
                        
                     
                           Skerries Salmon Ltd
                        
                        
                           7.2001
                        
                        
                           249 750
                        
                        
                           75,7
                        
                        
                           2 ani
                        
                        
                           7,5
                        
                     
                           Unst Salmon Ltd
                        
                        
                           8.2001
                        
                        
                           250 000
                        
                        
                           28,9
                        
                        
                           2 ani
                        
                        
                           7,5
                        
                     
                           SSG Seafoods Ltd
                        
                        
                           4.2002
                        
                        
                           250 000
                        
                        
                           30,2
                        
                        
                           2 ani
                        
                        
                           6,5
                        
                     
                           Cro Lax Ltd
                        
                        
                           5.2002
                        
                        
                           250 000
                        
                        
                           49,6
                        
                        
                           2 ani
                        
                        
                           6,5
                        
                     
                           Aqua Farm Ltd
                        
                        
                           9.2002
                        
                        
                           250 000
                        
                        
                           34,8
                        
                        
                           15 luni
                        
                        
                           6,5
                        
                     
         
               (15)
            
            
               Regatul Unit a declarat că majoritatea acestor împrumuturi au fost acordate prin aplicarea ratei de bază a Băncii Angliei majorată cu 2 %, uneori cu 3 %. Perioadele de rambursare au fost stabilite astfel încât să reflecte etapele de maturizare a puietului. În general, perioada a fost de aproximativ 2 ani, cu plata lunară a dobânzii și cu rambursarea capitalului la scadența creditului, stabilită astfel încât să coincidă cu perioada recoltării. Împrumutul, ca procent din valoarea totală, s-a încadrat între 24 % și 75 %.
            
         
               (16)
            
            
               În vederea garantării împrumuturilor, acestea au fost acordate cu condiția ca creditorul să-și asume „dreptul de proprietate” asupra puietului de somon, garantând astfel împrumutul în baza valorii de vânzare a peștelui adult. Regatul Unit a susținut că, pe o piață normală, se poate anticipa o creștere a valorii puietului în perioada de maturizare și că, prin urmare, procentajul împrumutului din valoarea totală se îmbunătățește în perioada respectivă. În plus, s-au reținut garanții pentru împrumuturile acordate prin perceperea unor costuri variabile, ce au oferit garanție nu doar prin valoarea peștelui, ci și prin toate activele tangibile deținute de întreprindere, de exemplu, bazine pentru pești, autorizații etc.
            
         
               (17)
            
            
               În fine, Regatul Unit a furnizat detalii cu privire la întreprinderile cărora li s-a acordat împrumutul, capitalul social al acestora, procentajul de capital pierdut la momentul investițiilor și cu 12 luni înaintea investițiilor, informații din care rezultă că niciuna dintre întreprinderi nu a făcut obiectul unor proceduri de insolvabilitate la momentul acordării ajutorului, precum și proiecțiile financiare prezentate de către întreprinderi, prin care acestea demonstrează viabilitatea lor financiară la momentul solicitării împrumutului și, de asemenea, informații privind garanțiile specifice și eșalonările pentru fiecare împrumut.
            
         
               (18)
            
            
               Cu privire la împrumuturile acordate procesatorilor de pește în conformitate cu Sistemul de împrumuturi pentru prelucrarea peștelui, împrumuturile au fost acordate după cum urmează:
               
                           Beneficiar
                        
                        
                           Data
                        
                        
                           Valoarea împrumutului (GBP)
                        
                        
                           Împrumutul ca % din total proiect
                        
                        
                           Durata împrumutului
                        
                        
                           Rata dobânzii în %
                        
                     
                           Lerwick Fish Traders Ltd
                        
                        
                           5.1996
                        
                        
                           200 000
                        
                        
                           24,4
                        
                        
                           10 ani
                        
                        
                           7,75
                        
                     
                           Shetland Seafood Specialities Ltd
                        
                        
                           10.1996
                        
                        
                           73 000
                        
                        
                           39,2
                        
                        
                           10 ani
                        
                        
                           9,0
                        
                     
                           Whalsay Fish Processing Ltd
                        
                        
                           8.1997
                        
                        
                           173 000
                        
                        
                           36,6
                        
                        
                           10 ani
                        
                        
                           8,0
                        
                     
                           D Watt (Shetland) Ltd
                        
                        
                           12.1998
                        
                        
                           110 000
                        
                        
                           21,6
                        
                        
                           10 ani
                        
                        
                           8,0/5,0 (4)
                           
                        
                     
                           D Watt (Shetland) Ltd
                        
                        
                           5.2002
                        
                        
                           142 002
                        
                        
                           39,1
                        
                        
                           7 ani
                        
                        
                           6,5
                        
                     
         
               (19)
            
            
               Regatul Unit a afirmat că toate împrumuturile, cu excepția unuia, au fost acordate cu o rată a dobânzii care depășea atât valoarea ratei de bază a Băncii Angliei, cât și valoarea ratei de referință a CE (UK); că împrumuturile au fost acordate, în special, pentru echipament și pentru o durată de 10 ani; că durata împrumuturilor a fost considerată ca fiind conformă cu durata ce ar fi fost oferită în mod normal de către creditorii comerciali și că, în toate cazurile, procentajul împrumutului din valoarea totală nu a depășit 40 %. Împrumuturile au făcut obiectul unor garanții sub forma titlurilor de valoare și a costurilor variabile.
            
         
               (20)
            
            
               Regatul Unit a furnizat detalii privind întreprinderile cărora li s-a acordat împrumutul, capitalul social al acestora, procentajul de capital pierdut la momentul investițiilor și cu 12 luni înaintea investițiilor, informații din care rezultă că niciuna dintre întreprinderi nu a făcut obiectul unor proceduri de insolvabilitate la momentul acordării ajutorului, precum și proiecțiile financiare prezentate de către întreprinderi prin care acestea demonstrează viabilitatea lor financiară la momentul solicitării împrumutului și, de asemenea, informații privind garanțiile specifice și eșalonările pentru fiecare împrumut.
            
         
               (21)
            
            
               În sfârșit, în ceea ce privește împrumutul acordat companiei D Watt (Shetland) Ltd în 1998, Regatul Unit a afirmat că, deși rata inițială a dobânzii pentru acest împrumut a fost de 8 %, aceasta a fost redusă la 5 % printr-o subvenție de bonificare a dobânzii de 20 000 GBP plătită direct către creditor de către Shetland Islands Council. Regatul Unit a notat că elementul subvenție ar fi putut fi plătit direct debitorului, deoarece acesta era eligibil pentru ajutor sub formă de subvenție. Cu toate acestea, pentru a facilita administrarea acestora, subvenția a fost plătită creditorului, iar dobânda la împrumut a fost redusă.
            
         
               (22)
            
            
               Regatul Unit a declarat că, în cazul în care Comisia consideră că împrumuturile nu au caracter comercial, acestea sunt compatibile cu normele relevante privind ajutoarele de stat.
            
         
               (23)
            
            
               În sfârșit, Regatul Unit a indicat că, în cazul în care Comisia adoptă o decizie negativă, recuperarea ajutorului acordat anterior datei de 3 iunie 2003 nu ar trebui solicitată, întrucât acest lucru ar contraveni principiul privind protecția așteptărilor legitime. În acest sens, Regatul Unit a făcut trimitere la Decizia 2003/612/CE a Comisiei din 3 iunie 2003 privind împrumuturile pentru achiziționarea de cote de pescuit în Insulele Shetland (Regatul Unit) (5), precum și la Decizia 2006/226/CE a Comisiei din 7 decembrie 2005 privind investițiile operate de Shetland Leasing și Property Developments în insulele Shetland (Regatul Unit) (6), afirmând că până la data de 3 iunie 2003 Shetland Islands Council a considerat, în mod legitim, că fondurile utilizate au fost mai curând private decât publice.
            
         IV.   EVALUARE
   
               (24)
            
            
               Trebuie să se stabilească, în primul rând, dacă măsura poate fi considerată ajutor de stat și, în acest caz, dacă acest ajutor este compatibil cu piața comună.
            
         
               (25)
            
            
               În conformitate cu articolul 87 alineatul (1) din Tratatul CE, „exceptând cazurile în care în tratat există dispoziții contrare, sunt incompatibile cu piața comună ajutoarele acordate de un stat membru sau prin intermediul resurselor de stat, sub orice formă, care denaturează sau amenință să denatureze concurența prin favorizarea anumitor întreprinderi sau sectoare de producție, în măsura în care acest lucru afectează schimburile comerciale dintre statele membre”.
            
         
               (26)
            
            
               În conformitate cu jurisprudența consacrată (7), acordarea unui împrumut de către stat sau de către entități controlate de stat unei firme poate favoriza firma în cauză în sensul articolului 87 alineatul (1) din Tratatul CE, în cazul în care debitorului i se acordă condiții mai favorabile decât cele pe care le-ar fi obținut pe piața de capital.
            
         
               (27)
            
            
               O metodă adecvată pentru a se stabili dacă un împrumut constituie ajutor de stat este aceea de a aplica criteriul în baza căruia se stabilește în ce măsură întreprinderea respectivă ar fi putut obține împrumuturile în cauză pe piețele private de capital, în condiții similare.
            
         
               (28)
            
            
               Factorii relevanți pentru evaluarea împrumutului în comparație cu piețele private de capital sunt, în special, durata și valoarea împrumutului, riscul privind neplata de către debitor, rata dobânzii, natura garanției oferite și eșalonarea.
            
         
               (29)
            
            
               În ceea ce privește rata dobânzii la astfel de împrumuturi, rata dobânzii de pe piață ce trebuie folosită ca punct de referință pentru comparație este rata de referință stabilită de către Comisie în conformitate cu Comunicarea Comisiei privind metoda de stabilire a ratelor de referință și de scont (8). Rata de referință astfel stabilită reprezintă o rată minimă care poate fi mărită în situații ce implică riscuri speciale (de exemplu, în cazul în care o întreprindere se află în dificultate sau în cazul în care nu este oferită garanția cerută în mod normal de către bănci). În astfel de cazuri, bonusul poate ajunge la 400 puncte de bază sau mai mult dacă nicio bancă privată nu ar fi acordat împrumutul în cauză.
            
         
               (30)
            
            
               Tabelul de mai jos compară ratele dobânzii practicate în conformitate cu rata de referință a Comunității aplicabilă la momentele respective ale acordării împrumuturilor.
               
                           Beneficiar
                        
                        
                           Data
                        
                        
                           Rata aplicată a dobânzii în %
                        
                        
                           Rata de referință a UE în %
                        
                     
                           Sistemul de împrumuturi pentru prelucrarea peștelui
                        
                     
                           Lerwick Fish Traders Ltd
                        
                        
                           5.1996
                        
                        
                           7,75
                        
                        
                           11,18
                        
                     
                           Shetland Seafood Specialities Ltd
                        
                        
                           10.1996
                        
                        
                           9,0
                        
                        
                           10,26
                        
                     
                           Whalsay Fish Processing Ltd
                        
                        
                           8.1997
                        
                        
                           8,0
                        
                        
                           8,15
                        
                     
                           D Watt (Shetland) Ltd
                        
                        
                           12.1998
                        
                        
                           8,0/5,0 (9)
                           
                        
                        
                           7,77
                        
                     
                           D Watt (Shetland) Ltd
                        
                        
                           5.2002
                        
                        
                           6,5
                        
                        
                           6,01
                        
                     
                           Ajutor sub formă de împrumut acordat fermelor de somon
                        
                     
                           Johnson Seawell Ltd
                        
                        
                           6.2000
                        
                        
                           8,0
                        
                        
                           7,64
                        
                     
                           North Atlantic Salmon Ltd
                        
                        
                           6.2000
                        
                        
                           8,0
                        
                        
                           7,64
                        
                     
                           Hoove Salmon Ltd
                        
                        
                           6.2000
                        
                        
                           8,0
                        
                        
                           7,64
                        
                     
                           Dury Salmon Ltd
                        
                        
                           6.2000
                        
                        
                           8,0
                        
                        
                           7,64
                        
                     
                           Hoganess Salmon Ltd
                        
                        
                           9.2000
                        
                        
                           8,0
                        
                        
                           7,64
                        
                     
                           North Isles Seafood Ltd
                        
                        
                           8.2000
                        
                        
                           8,0
                        
                        
                           7,64
                        
                     
                           Bressay Salmon Ltd
                        
                        
                           6.2000
                        
                        
                           8,0
                        
                        
                           7,06
                        
                     
                           Wester Sound Salmon Ltd
                        
                        
                           10.2000
                        
                        
                           8,0
                        
                        
                           7,06
                        
                     
                           Scord Salmon (Shetland) Ltd
                        
                        
                           2.2001
                        
                        
                           7,5
                        
                        
                           7,06
                        
                     
                           Hoove Salmon Ltd
                        
                        
                           7.2001
                        
                        
                           7,5
                        
                        
                           7,06
                        
                     
                           Skerries Salmon Ltd
                        
                        
                           7.2001
                        
                        
                           7,5
                        
                        
                           7,06
                        
                     
                           Unst Salmon Ltd
                        
                        
                           8.2001
                        
                        
                           7,5
                        
                        
                           6,01
                        
                     
                           SSG Seafoods Ltd
                        
                        
                           4.2002
                        
                        
                           6,5
                        
                        
                           6,01
                        
                     
                           Cro Lax Ltd
                        
                        
                           5.2002
                        
                        
                           6,5
                        
                        
                           6,01
                        
                     
                           Aqua Farm Ltd
                        
                        
                           9.2002
                        
                        
                           6,5
                        
                        
                           6,01
                        
                     
         
               (31)
            
            
               În cazul celor trei împrumuturi acordate în cadrul sistemului de împrumuturi pentru prelucrarea peștelui în mai 1996 întreprinderii Lerwick Fish Traders Ltd, în octombrie 1996 întreprinderii Shetland Seafood Specialities Ltd și în august 1997 întreprinderii Whalsay Fish Processing Ltd, ratele dobânzii practicate au fost sub rata de referință a Comunității. Mai mult, rata dobânzii la împrumutul acordat întreprinderii D Watt (Shetland) Ltd în 1998, deși inițial a fost stabilită la un nivel superior ratei de referință a Comunității, a fost micșorată prin intermediul unei subvenții de bonificare a dobânzii la un nivel inferior ratei de referință a Comunității. Prin urmare, ar trebui să se considere că aceste împrumuturi sunt acordate în termeni mai favorabili decât cei de pe piața de capital și, prin aceasta, că favorizează întreprinderile în cauză.
            
         
               (32)
            
            
               Cu toate acestea, se poate stabili că toate ratele dobânzilor la celelalte împrumuturi, acordate cu începere din septembrie 2000 în conformitate cu Sistemul de împrumuturi pentru prelucrarea peștelui și cu Sistemul de ajutor sub formă de împrumut acordat crescătoriilor de somon, erau peste rata de referință a Comunității practicată la momentul acordării împrumuturilor respective și, prin urmare, ar fi putut fi acordate în condiții normale de piață de pe piața de capital. În consecință, este relevant să se stabilească modul în care toate celelalte aspecte ale împrumuturilor în cauză sunt comparabile cu ale împrumuturilor acordate în condiții normale de piață.
            
         
               (33)
            
            
               Din informațiile prezentate de Regatul Unit, în care se arată situația financiară a fiecărei întreprinderi, rezultă că împrumuturile au fost acordate în conformitate cu politica ratei dobânzii menționată în considerentul 13 și că au făcut obiectul unei evaluări individuale a riscului, permițând autorității creditoare să stabilească durata, rata dobânzii, garanțiile și eșalonarea, în mod individual pentru fiecare împrumut, în funcție de riscul efectiv asociat fiecăruia și în conformitate cu condițiile comerciale normale.
            
         
               (34)
            
            
               În acest sens s-a constatat, în special, că, la momentul acordării împrumuturilor, nicio întreprindere nu se afla în dificultate în sensul Orientărilor comunitare privind ajutorul de stat pentru salvarea și restructurarea întreprinderilor aflate în dificultate (10). Ținând cont de acestea, în ceea ce privește riscul financiar de neplată asociat debitorului se constată faptul că, deși unele companii au prezentat un risc financiar de neplată mai mare decât altele, riscul respectiv a fost compensat în astfel de cazuri de o rată mai mare a dobânzii combinată cu o garanție suplimentară, într-o manieră comparabilă cu condițiile normale de pe piața privată a împrumuturilor pentru acest sector.
            
         
               (35)
            
            
               În consecință, se poate concluziona ca împrumuturile acordate începând cu septembrie 2000 pot fi considerate ca fiind compatibile cu ceea ce un creditor privat, activând într-o economie de piață, ar fi fost dispus să crediteze în aceleași condiții și că, prin urmare, aceste împrumuturi au fost acordate în condiții care nu au fost mai favorabile decât condițiile normale de pe piață.
            
         
               (36)
            
            
               Împrumuturile acordate în termeni ce reflectă condițiile de piață normale nu oferă un avantaj beneficiarilor împrumuturilor în comparație cu alți operatori de pe piață și, în absența unui avantaj pentru întreprinderile în cauză, nu trebuie, în consecință, să fie considerate ajutor de stat în sensul articolului 87 alineatul (1) din tratat.
            
         
               (37)
            
            
               Întreprinderile în cauză sunt în concurență directă cu alte companii din sectorul pescuitului, în special din sectorul prelucrării peștelui, atât în cadrul Regatului Unit, cât și în alte state membre, concurență ce este denaturată sau poate fi amenințată de a fi denaturată de existența împrumuturilor. Prin urmare, aceste împrumuturi trebuie considerate ajutor de stat în sensul articolului 87 alineatul (1) din tratat.
            
         
               (38)
            
            
               Ajutorul de stat poate fi declarat compatibil cu piața comună dacă acesta este conform cu una dintre excepțiile prevăzute în Tratatul CE. În ceea ce privește ajutorul de stat acordat sectorului pescuitului, măsurile privind ajutorul de stat sunt considerate compatibile cu piața comună dacă acestea respectă condițiile prevăzute în Orientările privind examinarea ajutorului de stat acordat pisciculturii și acvaculturii.
            
         
               (39)
            
            
               În conformitate cu cel deal doilea paragraf de la punctul 5.3 din Orientările actuale privind examinarea ajutorului de stat acordat pisciculturii și acvaculturii (11), un „ajutor ilegal” în sensul articolului 1 litera (f) din Regulamentul (CE) nr. 659/1999 va fi examinat în conformitate cu orientările aplicabile la momentul în care documentul administrativ de stabilire a ajutorului a intrat în vigoare. Întrucât evaluarea respectivă se referă la patru împrumuturi acordate în 1996, 1997 și 1998, ajutorul trebuie evaluat în sensul compatibilității acestuia cu Orientările privind examinarea ajutorului de stat acordat pisciculturii și acvaculturii din 1994 („Orientările pentru 1994”) și cu cele din 1997 (12) („Orientările pentru 1997”) (13).
            
         
               (40)
            
            
               Punctul 2.3 din Orientările pentru 1994 prevede că ajutorul pentru investiții în prelucrarea și comercializarea produselor pescărești poate fi considerat compatibil cu piața comună numai în cazul în care condițiile pentru acordarea acestuia sunt comparabile cu cele prevăzute în Regulamentul (CE) 3699/93 al Consiliului din 21 decembrie 1993 de stabilire a criteriilor și a condițiilor pentru asistența structurală comunitară în sectorul pescuitului și acvaculturii și pentru prelucrarea și comercializarea produselor din acest sector (14) și sunt cel puțin la fel de riguroase și cu condiția ca nivelul ajutorului să nu depășească, în echivalentul subvenției, nivelul global al subvențiilor naționale și comunitare permise în conformitate cu anexa IV la regulamentul în cauză.
            
         
               (41)
            
            
               Conform articolului 11 din Regulamentul (CE) nr. 3699/93 și punctului 2.4 din anexa III la acesta, investițiile eligibile privesc, în special, construcția și achiziționarea de clădiri și instalații, achiziționarea de echipamente și instalații noi necesare pentru prelucrarea și comercializarea produselor pescărești și de acvacultură din momentul sosirii și până la produsul final și aplicarea noilor tehnologii destinate, în special, îmbunătățirii concurenței. Investițiile nu sunt considerate eligibile pentru ajutor în cazul în care sunt orientate către produsele pescărești și de acvacultură intenționate să fie utilizate și prelucrate în alte scopuri decât pentru consum uman, cu excepția investițiilor exclusive pentru manipularea, prelucrarea și comercializarea resturilor pescărești și de acvacultură.
            
         
               (42)
            
            
               Împrumutul de 200 000 GBP acordat în mai 1996 companiei Lerwick Fish Traders Ltd a reprezentat un ajutor sub formă de finanțare în vederea înființării unei fabrici de prelucrare și ambalare a somonului. Un astfel de proiect se încadrează în domeniul de aplicare a cerințelor subliniate în considerentele 40 și 41. În special, acesta se referă la ajutor investițional pentru construcția unei clădiri și a unei instalații și pentru achiziționarea de echipamente noi. În plus, investițiile nu au avut drept obiect produse pescărești și de acvacultură destinate să fie folosite sau prelucrate în alte scopuri decât pentru consumul uman.
            
         
               (43)
            
            
               Împrumutul de 73 000 GBP, acordat în octombrie 1996 companiei Shetland Seafood Specialities Ltd, a fost destinat să ofere un ajutor la achiziționarea, instalarea și punerea în funcțiune a unei linii de producție de supă. Un astfel de proiect se încadrează în domeniul de aplicare a cerințelor subliniate în considerentele 40 și 41. În special, acesta se referă la ajutor acordat unei investiții privind achiziționarea de echipamente și instalații noi, necesare pentru prelucrarea și comercializarea produselor pescărești și de acvacultură din momentul sosirii până la produsul final. În plus, investițiile nu au avut drept obiect produsele pescărești și de acvacultură destinate să fie folosite sau prelucrate în alte scopuri decât pentru consumul uman.
            
         
               (44)
            
            
               În ceea ce privește împrumuturile acordate în 1997 și 1998, punctul 2.3 din Orientările pentru anul 1997 repetă condițiile prevăzute anterior în Orientările pentru anul 1994, menționate în considerentul 39. Astfel, ajutorul poate fi examinat în conformitate cu condițiile prevăzute în Regulamentul (CE) nr. 3699/93.
            
         
               (45)
            
            
               Împrumutul de 173 000 GBP, acordat în august 1997 companiei Whalsay Fish Processors Ltd, a fost destinat unui proiect de instalare a unei linii de prelucrare a peștelui și a unei instalații de răcire în fabrica existentă. Un astfel de proiect se încadrează în domeniul de aplicare a cerințelor subliniate în considerentele 40 și 41. În special, acesta se referă la ajutor acordat unei investiții privind achiziționarea de echipamente și instalații noi, necesare pentru prelucrarea și comercializarea produselor pescărești și de acvacultură din momentul sosirii până la produsul final. În plus, investițiile nu au avut drept obiect produsele pescărești și de acvacultură destinate să fie folosite sau prelucrate în alte scopuri decât pentru consumul uman.
            
         
               (46)
            
            
               În ceea ce privește ajutorul acordat companiei D Watt (Shetland) Ltd în decembrie 1998, Regulamentul (CE) nr. 3699/93 a fost înlocuit cu Regulamentul (CE) nr. 2468/1998 al Consiliului din 3 noiembrie 1998 de stabilire a criteriilor și a condițiilor pentru asistența structurală comunitară în sectorul pescuitului și acvaculturii și pentru prelucrarea și comercializarea produselor din acest sector (15). Conform articolului 20 din Regulamentul (CE) nr. 2468/1998, trimiterile la Regulamentul (CE) nr. 3699/93 se vor interpreta ca trimiteri la noul regulament. Dispozițiile privind ajutorul pentru investiții în prelucrarea și comercializarea produselor pescărești sunt prevăzute la articolul 11 din Regulamentul (CE) nr. 2468/1998 și la punctul 2.4 din anexa II la acesta.
            
         
               (47)
            
            
               Conform articolului 11 din Regulamentul (CE) nr. 2468/1998 și conform punctului 2.4 din anexa II la acesta, investițiile eligibile privesc, în special, construcția și achiziționarea de clădiri și instalații, achiziționarea de echipamente și instalații noi, necesare pentru prelucrarea și comercializarea produselor pescărești și de acvacultură din momentul sosirii până la produsul final (incluzând, în special, echipament de procesare și de transmitere a datelor). Investițiile nu sunt eligibile pentru ajutor în cazul în care produsele pescărești sau de acvacultură sunt destinate a fi utilizate și prelucrate în alte scopuri decât pentru consumul uman, cu excepția investițiilor al căror obiect îl reprezintă în exclusivitate manipularea, prelucrarea și comercializarea resturilor pescărești și de acvacultură.
            
         
               (48)
            
            
               Împrumutul de 110 000 GBP, acordat în decembrie 1998 companiei D Watt (Shetland) Ltd, a fost acordat pentru construirea și dotarea unei fabrici noi de prelucrare a scoicilor. Un astfel de proiect se încadrează în domeniul de aplicare a cerințelor subliniate în considerentul 47. În special, acesta reprezintă un ajutor pentru o investiție privind achiziționarea de echipamente și instalații noi, necesare pentru prelucrarea și comercializarea produselor pescărești și de acvacultură din momentul sosirii până la produsul final. În plus, investițiile nu au avut drept obiect produsele pescărești și de acvacultură destinate să fie folosite sau prelucrate în alte scopuri decât pentru consumul uman.
            
         
               (49)
            
            
               Conform anexei IV la Regulamentul (CE) nr. 3699/93 și anexei III la Regulamentul (CE) nr. 2468/1998, ajutorul poate fi acordat până la rata de 50 % din valoarea costurilor eligibile.
            
         
               (50)
            
            
               Împrumutul de 200 000 GBP către Lerwick Fish Traders Ltd a fost acordat pentru un proiect cu un cost total de 819 672 GBP, acoperind astfel aproximativ 24,4 % din costul efectiv al proiectului. Împrumutul urma să fie rambursat în 108 rate lunare egale în valoare de 2 784,94 GBP. Rata dobânzii practicate a fost de 7,75 %, comparativ cu rata de referință a Comunității de 11,18 %.
            
         
               (51)
            
            
               Împrumutul de 73 000 GBP către Shetland Seafood Specialities Ltd a fost acordat pentru un proiect cu un cost total de 186 000 GBP, acoperind astfel aproximativ 39,2 % din costul efectiv al proiectului. Împrumutul urma să fie rambursat în 120 de rate lunare egale. Rata dobânzii practicate a fost de 9 %, comparativ cu rata de referință a Comunității de 10,26 %.
            
         
               (52)
            
            
               Împrumutul de 173 000 GBP către Whalsay Fish Processors Ltd a fost acordat pentru un proiect cu un cost total de 473 150 GBP, acoperind astfel aproximativ 36,6 % din costul efectiv al proiectului. Împrumutul urma să fie rambursat în 96 de rate lunare egale începând cu 24 de luni de la plata avansului împrumutului sau a primei rate a acestuia. Rata dobânzii practicate a fost de 8 %, comparativ cu rata de referință a Comunității de 8,15 %.
            
         
               (53)
            
            
               Împrumutul de 110 000 GBP către D Watt (Shetland) Ltd a fost acordat pentru un proiect cu un cost total de 510 000 GBP, acoperind astfel aproximativ 21,6 % din costul efectiv al proiectului. Împrumutul urma să fie rambursat în 120 de rate lunare egale. Rata dobânzii practicate a fost de 5 %, comparativ cu rata de referință a Comunității de 7,77 %.
            
         
               (54)
            
            
               Pentru calcularea ratei ajutorului este necesar să se compare costurile proiectului aferente fiecărui împrumut cu echivalentul brut al subvenției la împrumutul respectiv. În conformitate cu cifrele prevăzute în considerentele 50-53, fiecare împrumut, chiar înainte de calcularea echivalentului brut al subvenției, a acoperit mai puțin de 50 % din costul total al proiectului.
            
         
               (55)
            
            
               Prin urmare, rata ajutorului pentru împrumuturi poate fi considerată ca fiind conformă cu condițiile prevăzute în anexa IV la Regulamentul (CE) nr. 3699/93 și în anexa III la Regulamentul (CE) nr. 2468/1998, astfel cum au fost menționate în considerentul 49.
            
         V.   CONCLUZIE
   
               (56)
            
            
               Având în vedere cele menționate anterior, Comisia consideră că ajutorul acordat în conformitate cu Sistemul de ajutor sub formă de împrumut pentru crescătoriile de somon, precum și ajutorul acordat în 2002 companiei D Watt (Shetland) Ltd în conformitate cu Sistemul de împrumuturi pentru prelucrarea peștelui nu constituie ajutor de stat în sensul articolului 87 alineatul (1) din tratat.
            
         
               (57)
            
            
               Comisia constată că ajutorul acordat în conformitate cu Sistemul de împrumuturi pentru prelucrarea peștelui în mai 1996 întreprinderii Lerwick Fish Traders Ltd, în octombrie 1996 întreprinderii Shetland Seafood Specialities Ltd, în august 1997 întreprinderii Whalsay Fish Processors Ltd și în decembrie 1998 întreprinderii D Watt (Shetland) Ltd constituie ajutor de stat în sensul articolului 87 alineatul (1) din tratat. Cu toate acestea, ajutoarele în cauză sunt conforme cu condițiile prevăzute în Orientările privind examinarea ajutorului de stat acordat pisciculturii și acvaculturii și, prin urmare, sunt considerate compatibile cu piața comună în temeiul articolului 87 alineatul (3) litera (c) din Tratatul CE,
            
         ADOPTĂ PREZENTA DECIZIE:
   Articolul 1
   (1)   Ajutorul pe care Regatul Unit l-a acordat în perioada 2000-2002 în conformitate cu Sistemul de ajutor sub formă de împrumut acordat crescătoriilor de somon nu constituie ajutor în sensul articolului 87 alineatul (1) din tratat.
   (2)   Ajutorul pe care Regatul Unit l-a acordat în 2002 întreprinderii D Watt (Shetland) Ltd în conformitate cu Sistemul de împrumuturi pentru prelucrarea peștelui nu constituie ajutor în sensul articolului 87 alineatul (1) din tratat.
   (3)   Ajutorul pe care Regatul Unit l-a acordat în conformitate cu Sistemul de împrumuturi pentru prelucrarea peștelui în perioada 1996-1998 întreprinderilor Lerwick Fish Traders Ltd, Shetland Seafood Specialities Ltd, Whalsay Fish Processors Ltd și D Watt (Shetland) Ltd este compatibil cu piața comună în sensul articolului 87 alineatul (3) litera (c) din tratat.
   Articolul 2
   Prezenta decizie se adresează Regatului Unit al Marii Britanii și Irlandei de Nord.
   
      Adoptată la Bruxelles, 30 aprilie 2008.
      
         
            Pentru Comisie
         
         Joe BORG
         
         
            Membru al Comisiei
         
      
   
   
      (1)  JO L 83, 27.3.1999, p. 1. Regulament modificat ultima dată prin Regulamentul (CE) nr. 1791/2006 (JO L 363, 20.12.2006, p. 1).
   
      (2)  JO C 292, 1.12.2006, p. 6.
   
      (3)  JO C 292, 1.12.2006, p. 6.
   
      (4)  Beneficiarului acestui împrumut i s-a acordat o subvenție de bonificare a dobânzii de 20 000 GBP, permițând astfel o rată a dobânzii de doar 5 % ce urmează a fi plătită de către compania în cauză.
   
      (5)  JO L 211, 21.8.2003, p. 63.
   
      (6)  JO L 81, 18.3.2006, p. 36.
   
      (7)  Cauza C-142/87 Belgia/Comisia, Rec.1986, p. 231.
   
      (8)  JO C 14, 19.1.2008, p. 6.
   
      (9)  Beneficiarului acestui împrumut i s-a acordat o subvenție de bonificare a dobânzii de 20 000 GBP, permițând astfel o reducere a ratei dobânzii la 5 %.
   
      (10)  JO C 288, 9.10.1999, p. 2.
   
      (11)  JO C 84, 3.4.2008, p. 10.
   
      (12)  JO C 260, 17.9.1994, p. 3.
   
      (13)  JO C 100, 27.3.1997, p. 12.
   
      (14)  JO L 346, 31.12.1993, p. 1.
   
      (15)  JO L 312, 20.11.1998, p. 19.